Awdjo: 34 siegħa abseiling b'risq id-Dar tal-Providenza
Taħt xemx tiżreġ u b'veduta mill-isbaħ li jaf joffri l-Wied tal-Mosta, tnediet il-maratona ta' abseiling b'risq id-Dar tal-Providenza. Din il-maratona se ddum għaddejja 34 siegħa bla waqfien, inkluż matul il-lejl. L-organizzaturi ta' din l-attività huma ż-żgħażagħ tal- Mosta Scout Group f'kollaborazzjoni ma' RTK4Charity. Minkejja li għadha fil-bidu tagħha, il-maratona diġa' tidher li se tkun ta' suċċess hekk kif diġa' ibbukjaw mat-300 persuna. Din se tkun it-tielet edizzjoni u b'kollox s'issa nġabru aktar minn €7,000 għad-Dar tal-Providenza. Fr Martin Micallef, id-Direttur tad-Dar tal-Providenza qal li maratona bħal din tagħti kuraġġ kbir lil din id-dar. Is-Segretarju Parlamentari Stefan Buontempo qal li attivitajiet bħal dawn għandhom ikunu inkoraġġuti aktar, filwaqt li rringrazzja ukoll lid-Dar tal-Providenza u l-istazzjon RTK tax-xogħol siewi li għamlu. Preżenti kien hemm ukoll il-kelliem għall-Oppożizzjoni Robert Cutajar. Saħaq li hu, anke meta kien Sindku tal-Mellieħa ra kif għen lid-Dar tal-Providenza. Edward Vella, mill-Grupp tal-Iscouts tal-Mosta qal li f'din l-attività se jkunu qed jieħdu sehem mal-25 voluntier. Spjega li l-flus miġbura se jkunu qed jiġu ppreżentati waqt il-maratona li se ssir fl-ewwel tas-sena organizzata mill-RTK.